65-jarige ma swanger met vierlingRaunigk op die voorblad van die Bild-koerant. Annegret Raunigk, ŉ onderwyseres van Berlyn wat binnekort aftree, sal na verwagting binne die volgende twee maande lewe skenk, het die Bild-koerant en RTL-nuuskanaal berig. Raunigk se 13 ander kinders is tussen nege en 44 jaar oud en by vyf verskillende mans verwek. Volgens Raunigk het sy besluit om weer swanger te raak aangesien haar negejarige dogter ŉ jonger broer of suster gesoek het. Raunigk se besluit het egter hewige kritiek ontlok onder medici wat meen dit is ŉ risiko vir haar en haar ongebore babas. “Die liggaam van ŉ 65-jarige is beslis nie gemaak vir swangerskap nie – nie vir een kind nie en nog minder vir ŉ vierling,” het dr. Holger Stepan, hoof van obstetrie by die Universiteit van Leipzig, aan die DPA-nuusagentskap gesê. Raunigk het aan Bild gesê eier- en spermselle van skenkers is in ŉ kliniek buite Duitsland bevrug en daarna ingeplant. Raunigk het eers ná verskeie pogings swanger geraak.